গাজীপুর ফায়ার সার্ভিসের উপ-সহকারী পরিচালক আক্তারুজ্জামান লিটন ও মধ্যপাড়া ইউনিয়ন পরিষদের সচিব মোহাম্মদ তানবীর আহমেদ জানান, গাজীপুরের কালিয়াকৈর উপজেলার জামালপুর এলাকায় এফএস কসমেটিক্স লিমিটেড কারখানায় পারফিউম, বডি স্প্রে, এয়ার ফ্রেশনার, এ্যারোসল, মেহেদী, সেভিং ফোম, সেভিং ক্রীম, ফেস ওয়াশ, হেয়ার কালার ও ক্রীমসহ বিভিন্ন প্রকার কসমেটিক্স সামগ্রী তৈরি করা হয়। গত মঙ্গলবার বিকেলে কারখানায় উৎপাদন কাজ চলাকালে উত্তপ্ত হওয়ার কারনে সিএফসি (ক্লোরো ফ্লোরো কার্বন) গ্যাসের একটি সিলিন্ডার হঠাৎ বিষ্ফোরিত হয়ে আগুন ধরে যায়। আগুন কারখানায় থাকা অন্যান্য ক্যামিকেলে ছড়িয়ে পড়ে। মুহুর্তেই আগুন পুরো কারখানায় ছড়িয়ে পড়লে আরো কয়েকটি সিলিন্ডারের বিষ্ফোরণ ঘটে ভয়াবহ আকার ধারণ করে। এতে কারখানার ম্যানেজার জাকির হোসেন (৩৮), শ্রমিক শেফালী আক্তার (৩০), আব্দুর রহিম (৩০) ও তার স্ত্রী নাজনীন (২৬)সহ অন্ততঃ ১১ জন দগ্ধ হয়। এলাকাবাসি ও ফায়ার সার্ভিসের কর্মীরা দগ্ধদের উদ্ধার করে বিভিন্ন হাসপাতাল ও ক্লিনিকে প্রেরণ করে এবং আগুন নেভায়। দগ্ধদের মধ্যে আশংকাজনক অবস্থায় তিন নারী ও দুই পুরুষ শ্রমিকসহ ৫জনকে ঢাকা মেডিকেল কলেজ হাসপাতালে প্রেরণ করা হয়। সেখানে চিকিৎসাধীন অবস্থায় গত বুধবার শেফালী এবং রবিবার ভোরে আব্দুর রহিম মারা যায়।